DA Den Europæiske Unions Tidende C 333/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 333/07)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ALHEIRA DE MIRANDELA«

EU-nr.: PT-PGI-0005-0864 — 10.3.2011

BGB ( X ) BOB ( )

1. Betegnelse

»Alheira de Mirandela«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1

Alheira de Mirandela er en traditionel, røget pølse formet som en cylindrisk hestesko. Pølsefarsen er fin og smuldrende med små kødtrævler, skindet er lavet af saltet naturtarm fra køer, og enderne er bundet sammen med bomuldssnor.

Fysiske kendetegn:

Fysiske og kemiske egenskaber:

En ca. 20-25 cm lang brun pølse med gullige, uensartede toner.

Diameter: 2-3 cm

Vægt: 150-200 g

Proteinindhold: mindst 14 %

Vandindhold: højst 50 %

Fedtindhold: højst 18 %.

Fysiske og organoleptiske egenskaber:

Aroma: let røget.

Pølsen har en let røget aroma og smager både røget og af kraftig frugtagtig olivenolie og hvidløg.

Konsistensen er uensartet med en overvægt af kødtrævler.

3.3. Råvarer (kun for forarbejdede produkter)

Til fremstilling af Alheira de Mirandela anvendes følgende råvarer:

Svinekød

Til fremstilling af Alheira de Mirandela bruges hele svinet af racerene Bísara eller krydsninger mellem denne race og racerne Landrace, Large White, Duroc og Pietrain (mindst 50 % af racen Bísara). Kun indvoldene anvendes ikke.

Fjerkræ

Hønsekød anvendes til at give kogelagen mere smag, og denne indarbejdes senere i pølsefarsen. Kødet kan stamme fra alle dele af dyret, undtagen indvoldene.

Vildt (valgfrit)

Der kan anvendes and, agerhøne, kanin, hare eller fasan.

Kogelage

Kød og krydderier koges i vand, indtil man opnår en kogelage, der lokalt kendes som »calda«. Denne lage er ekstremt aromatisk og proteinrig, og brødet udblødes heri, hvorved der opnås en våd masse med kraftig smag og aroma.

Regionalt hvedebrød

Brødet skæres i skiver og udblødes i kogelagen. Det bruges først efter at være blevet udblødt i ca. 48 timer.

Der er tale om et traditionelt rundt »regionalt hvedebrød«, der er lavet af hvedemel (hvedemel type 55), og som vejer ca. 1,5 kg og bages i lang tid med en begrænset mængde eller helt uden gær.

Olivenolie

Man anvender den oprindelsesbeskyttede olivenolie Trás-os-Montes eller en olivenolie med lignende organoleptiske egenskaber. Det er en olivenolie med en frisk frugtagtig smag og duft, der nogle gange har noter af mandel og en udtalt sød, grøn, bitter og stærk smag, der giver Alheira de Mirandela sin karakteristiske kraftige smag.

Naturtarm

Pølseskindet laves af hel, saltet naturtarm fra køer. Tarmen holder sammen på farsen og bindes i enderne med bomuldssnor.

Svinefedt

Krydderier

Salt

Tørret hvidløg (Allium sativum L.) uden spirer

Sød eller stærk paprika eller pimentão

Pølsefarsen skal mindst bestå af 60 % kød bestående af 10-15 % svinekød og 45-50 % fjerkræ. Pølsen indeholder 15-25 % brød og 4-8 % af den oprindelsesbeskyttede olivenolie Trás-os-Montes eller en olivenolie med lignende organoleptiske egenskaber.

3.4. Foder (kun for produkter af animalsk oprindelse)

—

3.5. Specifikke produktionsetaper, som skal finde sted i det afgrænsede geografiske område

De specifikke produktionsetaper, der finder sted i det geografiske område omfatter udskæring af brødet, udskæring og skylning samt tilberedning og optrævling af kødet, fremstilling af farsen og påfyldning samt røgning af selve pølsen.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Mærkningen af Alheira de Mirandela med beskyttet geografisk betegnelse skal altid indeholde følgende:

Alheira de Mirandela — IGP eller Alheira de Mirandela — Indicação Geográfica Protegida

Alheira de Mirandelas logo.

4. Præcis afgrænsning af det geografiske område

Alheira de Mirandela skal produceres i det geografiske område, der udgøres af kommunen Mirandela.

5. Tilknytning til det geografiske område

5.1. Det geografiske områdes egenart

Det geografiske produktionsområde besidder en række naturlige betingelser, der gavner fremstillingen af Alheira de Mirandela.

Klimaet er kendetegnet ved varme og tørre somre med en årlig maksimal gennemsnitstemperatur på 20 °C og meget hårde vintre, hvor den laveste årlige gennemsnitstemperatur er 7 °C. Disse forhold skyldes i høj grad forekomsten af en række træsorter, der er typiske for Mirandela, såsom eg og oliven, der anvendes til røgning af pølsen og fremstilling af olivenolie.

De metoder, der anvendes til fremstilling af Alheira de Mirandela, er forbundet med brugen af det regionale hvedebrød, hvis hemmelige opskrift de lokale bagere ikke har ændret på i generationer, samt befolkningens knowhow, der tager udgangspunkt i lokale, autentiske og uændrede metoder, der stadig anvendes den dag i dag.

5.2. Produktets egenart

Der er tale om en pølse, der adskiller sig fra andre pølser i samme kategori i kraft af sin aroma og let røgede smag, smagen af hvidløg, den kraftige og frugtagtige olivenolie (den oprindelsesbeskyttede olivenolie Trás-os-Montes eller en olivenolie med lignende organoleptiske egenskaber) og den uensartede konsistens, hvor kødtrævlerne ses tydeligt. Pølsefarsen er fin og smuldrende pga. det regionale brød, der laves på hvedemel type 55, og som bages specifikt til Alheira de Mirandela. Krydderierne og de ca. 8 dage, det tager at røge og modne pølsen, afspejles i den karakteristiske farve, smag og aroma og er med til at gøre Alheira de Mirandela særlig.

Alheira de Mirandela adskiller sig yderligere ved, at den meget aromatiske kogelage indarbejdes i farsen, og at det kød, der anvendes, kan komme fra alle kropsdele (undtagen indvoldene) på høns og svin og ikke blot fra enkelte dele. Derudover stoppes farsen i salte naturtarme fra køer. Det regionale hvedebrød udblødes i lagen, hvorved der opnås en våd masse med kraftig smag og aroma.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Alheira de Mirandela er berømt for sin konsistens og smag, der skyldes den måde, farsen fremstilles på, og andelen af de forskellige ingredienser. Alheira de Mirandela har således i mange år været en af de mest værdsatte pølser i området i efterårs- og vinterperioden.

Alheira de Mirandelas omdømme og forbrugernes præference for produktet har altid været tæt forbundet med fremstillingsmetoden, navnlig måden hvorpå og i hvilke forhold de forskellige råvarer kombineres samt røgningsteknikkerne. Pølsen røges langsom og ved lav temperatur i 8 dage. Til dette formål anvendes træsorter som eg og oliventræ, der er typiske for egnen. Pga. de varme og tørre somre er træet meget tørt og kompakt, hvilket er afgørende for udviklingen af den autentiske, let røgede og lækre smag og aroma.

De lokale fremstillingsteknikker, som stadig bruges i dag, nemlig optrævlingen af kødet ved håndkraft, blandingen af kødfarsen og blandingsforholdet mellem de forskellige kødtyper, det traditionelle brød, olivenolien (den oprindelsesbeskyttede olivenolie Trás-os-Montes eller en olivenolie med lignende organoleptiske egenskaber), hvidløget og de andre krydderier giver en uensartet fars, hvor smagen af hvidløg og olivenolien (den oprindelsesbeskyttede olivenolie Trás-os-Montes eller en olivenolie med lignende organoleptiske egenskaber) skiller sig ud, og dette er alt sammen med til, at Alheira de Mirandela er anderledes end andre produkter inden for samme kategori.

Det forhold, at det regionale hvedebrød, der fremstilles efter traditionelle teknikker, skæres i tynde skiver og udblødes i kogelagen, er meget vigtig for det endelige produkts særlige egenskaber og gør, at brødet opsuger aromaerne fra de forskellige kødtyper, som kogelagen er lavet på, således at der, når brødet blandes med de øvrige ingredienser, opnås en fars med den ønskede smag og aroma.

Produktets konsistens kommer af brugen af saltet naturtarm fra køer og komprimeringen af farsen i pølseskindet.

Der ses klare vidnesbyrd om årsagssammenhængen mellem det geografiske område og Alheira de Mirandelas egenskaber i de lokale aviser i hvert fald siden 1957. Her omtales produktet som en regional specialitet, der fremstilles i små familieforetagender.

Alheira de Mirandelas omdømme har altid været forbundet med det geografisk afgrænsede produktionsområde, hvilket ses i en artikel i Noticias de Mirandela fra den 29. maj 1960. Der citeres i artiklen fra fjerde udgave af bladet O Campo, der udgives hver 14. dag, hvor man fordømmer forsøg på at kopiere de »autentiske Alheiras de Mirandela« i andre geografiske områder og udtrykker behovet for at komme dette misbrug til livs, i det man opfordrer til, at der oprettes »et register over lokale eller regionale betegnelser, der skal respekteres«. I bladet konstateres det: »Det er virkelig trist, at andre områder misbruger navnet Mirandela ved at sætte det i forbindelse med pølser, der minder om vores »alheira«. Det er helt sikkert med til at skade vores pølsers omdømme, fordi de sælger et produkt under det samme navn, som smags- og kvalitetsmæssigt ikke lever op til det produkt, som i årevis har været en specialitet i Mirandela.«

I dag ser vi stadig et utal af henvisninger til og citater om Alheira de Mirandela, hvor produktet sættes i forbindelse med Mirandelas lokale køkken og omtales som en af de mest værdsatte pølser i regionen.

På grund af produktets omdømme og rygte, tradition og smag er Alheira de Mirandela den vigtigste fødevare i kommunen og er altid at finde på menuen på restauranter i både lokalområdet og på landsplan samt ved diverse gastronomiske begivenheder, lige fra konkurrencer til markeder og fødevareudstillinger.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006)

http://www.dgadr.mamaot.pt/IMAGES/DOCS/VAL/DOP_IGP_ETG/VALOR/ALHEIRA_MIRANDELA.PDF

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.